શ્રીદેવીઃ ‘મારી આ ફેવરીટ અભિનેત્રીને માઠું લગાડવાના લેશમાત્ર ઈરાદા વિના તમને કહું છું જે ઓફકોર્સ, હજારોવાર મેં એને મોઢે પણ કહ્યું છે. વિધાન આમ જુઓ તો સીધું સાદું છે. ‘શ્રી મેકઅપ કર્યા બાદ બેહદ રૂપાળી ભલે લાગતી લાગતી હોય, પરંતુ એનામાં બુદ્ધિનો અભાવ છે. મને તો એ જ સમજાતું નથી કે જે વ્યક્તિ એની નિકટ આવવામાં સફળ નિવડે છે એનું વર્ચસ્વ શ્રી શા માટે સ્વીકારતી હશે. મારો ઈશારો માત્ર એના પરિવારના સભ્યો પ્રત્યે જ નથી, બલ્કે એના સાથી કલાકારો રેખા અને મિથૂન પ્રત્યે છે. આ બંને જણ કબૂલ કરશે કે શ્રીને કોઈ એને દોરે એ ગમે છે. જો કે એની અંગત બાબતમાં મારે શા માટે માથું મારવું જોઈએ? એક બીજી વાત કહી દઉં કે મેં આજની નંબર વન શ્રીદેવીની શોધ કરી નથી. લક્ષ્મીની નાની બહેન તરીકે હિંદી ફિલ્મ ‘જુલી’ અને ‘સોલવાં સાવન’માં એણે કામ કરેલું પણ નિષ્ફળ નિવડી. તેમ છતાં જ્યારે ‘હિમ્મતવાલા’ના નિર્માતાઓએ મને પૂછ્યું કે શ્રીદેવીને ફરીથી ચમકાવવામાં વાંધો તો નથીને. મેં હા પાડી. મને શો વાંધો હોઈ શકે? અને આમ શ્રીદેવી ધૂમધડાકા સાથે પાછી આવી. તદ્દન નવી પ્રતિભાની શોધ કરવી અને કરેલા સૂચનોનો સ્વીકાર કરવો એ બેમાં ફરક છે. એટલે શ્રીદેવી શોધવાનું શ્રેય હું શી રીતે સ્વીકારી શકું? એ ક્ષેત્ર દેવસાહેબનું છે. આમેય હું કોઈ મહિલાઓનો ચાહક નથી. હું નિર્માતાનો માનીતો છું. દિગ્દર્શકનો આજ્ઞાંકિત છોકરો છું. જી, મેં શ્રીદેવી સાથે ડઝનબંધ ફિલ્મો કરી છે અને ધંધાદારી દ્રષ્ટિએ અમારી જોડી ખૂબ જામે છે.